b"\n_START_ARTICLE_\nJoseph J\xc3\xaar\xc3\xb4me Lalande\n_START_SECTION_\nBiografia\n_START_PARAGRAPH_\nLalande va n\xc3\xa9ixer a la ciutat francesa de Bourg-en-Bresse (en l'actualitat \xc3\xa9s en el d\xc3\xa9partement de l'Ain). Els seus pares el van enviar molt jove a Par\xc3\xads per estudiar dret, per\xc3\xb2 en la seva estada a l'H\xc3\xb4tel de Cluny va con\xc3\xa8ixer Joseph-Nicolas Delisle i va assistir a les seves classes d'astronomia al Coll\xc3\xa8ge Royale i aviat va esdevenir el seu alumne model; tamb\xc3\xa9 va assistir a les classes de f\xc3\xadsica de Pierre Lemonnier. Lalande va completar, per\xc3\xb2, els seus estudis legals a Par\xc3\xads i va exercir a la seva ciutat natal com a advocat un breu temps._NEWLINE_El 1751 va ser enviat a Berl\xc3\xadn per unir-se a un gran projecte per mesurar la paral\xc2\xb7laxi lunar des de sis punts diferents, en el m\xc3\xa9s allunyat dels quals (el Cap de Bona Esperan\xc3\xa7a) es trobava Nicolas-Louis de Lacaille. Lalande va aprofitar aquesta estada a Berl\xc3\xadn per relacionar-se amb Euler, Maupertuis i altres matem\xc3\xa0tics i astr\xc3\xb2noms, essent adm\xc3\xa8s a l'Acad\xc3\xa8mia de les Ci\xc3\xa8ncies de Berl\xc3\xadn a una edat molt jove._NEWLINE_Va retronar a Par\xc3\xads el 1753 i ja no es va bellugar d'aquesta ciutat, excepte per dos viatges a Londres i a Roma. El 1753 va ser escollit membre de l'Acad\xc3\xa8mie des sciences de Paris._NEWLINE_A poc a poc es va anar fent un popular astr\xc3\xb2nom i la seva casa es va convertir en un improvisat seminari; entre els seus alumnes estaven Delambre, Giuseppe Piazzi, Pierre M\xc3\xa9chain, i el seu propi nebot Michel Lalande, que es va casar amb la seva filla il\xc2\xb7leg\xc3\xadtima, Am\xc3\xa9lie Harlay. A causa de les publicacions que va emetre en relaci\xc3\xb3 amb el tr\xc3\xa0nsit de Venus de 1769 va aconseguir molta fama, per\xc3\xb2 la seva terrible personalitat va en detriment de la seva popularitat."